Il-kummissjoni tal-Partit Nazzjonaista li twaqqfet biex tipproponi emendi għall-istatut tal-PN qed tipproponi fost oħrajn li l-Kap u l-Viċi Kapijiet tal-Partit jiġu eletti mit-tesserati kollha tal-partit wara konvenzjoni ġenerali li fiha jiġu mistiedna jieħdu sehem is-soċjetà ċivili, il-pubbliku u l-imsieħba soċjali. Dan tħabbar hekk kif tnediet t-tieni fażi tad-diskussjoni dwar ir-reviżjoni tal-istatut tal-Partit Nazzjonalista permezz ta’ seminar għall-Eżekuttiv tiegħu. Iċ-chairman tal-kummissjoni, d-deputat Francis Zammit Dimech ippreżenta abbozz ta’ emendi li tfassu wara eżercizzju ta’ konsultazzjoni. Il-kummissjoni ipproponiet ukoll it-twaqqif ta’ numru ta’ fergħat u strutturi ġodda. Dawn jinkludu t-twaqqif ta’ moviment opportunitajiet indaqs, forum għall-professjonisti u forum business+, kulleġġ għall-kandidati u ieħor għall-eks-deputati, kumitat reġjonali għal Għawdex, kummissjoni għall-għażla tal-kandidati u policy fora għat-tfassil tal-politika tal-partiti. L-emendi jipproponu ukoll parteċipazzjoni akbar għan-nisa fosthom fil-kumitat eżekuttiv bil-proposta li dan ukoll numru indaqs ta’ nisa u irġiel. Fi stqarrija il-PN qal li l-għan ewlieni ta’ dan il-proċess huwa li ssir bidla radikali biex l-istrutturi, kumitat u proċessi fi ħdan il-Partit isiru dejjem iktar inklussivi u miftuħa għal kulħadd. F’laqgħa tal-eżekuttiv, l-Kap tal-Partit Nazzjonalista Simon Busuttil qal li bl-emendi, il-Partit Nazzjonalista qed jibgħat messagġġ ċar li jrid jerġa’ ikun il-partit tan-nies. Reazzjoni Patit Laburista: Dwar l-emendi proposti għall-istatut tal-Partit Nazzjonalista, l-Partit Laburista qal fi stqarrija li dawn huma bħal jew simili għall-bidliet li għamel il-Partit Laburista. Żied jgħid iżda li huma għalxejn il-bidliet fl-istrutturi jekk ma tinbidilx il-mentalità tat-tmexxija tal-Partit Nazzjonalista.